L-immigranti fl-istiva talbu biex iduru lura għax il-magni tad-dgħajsa kienu qed jisħnu L-awtoritajiet Taljani komplew jinvestigaw it-traġedja umana li seħħet bejn il-Libja u Malta u li fiha qed jiġi rrapportat li tilfu ħajjithom mal-180 immigrant minn fost is-750 li kienu abbord id-dgħajsa tas-sajd li bdiet tagħmel l-ilma madwar 65 mil ‘il barra minn Lampedusa. Disgħa u għoxrin kadavru ddaħħlu Malta l-Ħadd filgħodu. Sorsi li tkellmu ma’ tvm.com.mt żvelaw li l-iskuna telqet minn mal-kosta tal-Libja, f’lokalità madwar siegħa ‘il bogħod bil-karozza minn Tripli sbieħ il-Ħamis illi għadda. Kien l-għada l-Ġimgħa filgħaxija li seħħet it-traġedja. L-investigaturi stabilixxew – wara li tkellmu ma’ ħafna mill-560 immigrant li salvaw – li dawk li organizzaw il-vjaġġ applikaw żewġ tariffi differenti għall-immigranti. Dawk l-Afrikani li ħallsu bejn $200 u $500 biex joqgħodu fl-istiva, waqt li l-immigranti ta’ oriġini Għarbija ħallsu bejn $1,000 u $2,000 għal post fuq barra tad-dgħajsa. L-istess immigranti qalu li l-problemi fid-dgħajsa kienu evidenti mill-mument li din telqet mil-Libja. Jidher li l-magni kienu qed jisħnu, bl-immigranti Afrikani – li kienu ġewwa u qrib ħafna tal-istess magni, bdew jitolbu biex iduru lura. Madankollu, dawk li kienu qed jorganiżżaw il-vjaġġ irriffjutaw. Nifhmu li l-awtoritajiet Taljani rnexxielhom jiddentifikaw ħamsa min-nies suspettati li organiżżaw dan il-vjaġġ. Dawn huma Mhamed Morad Al Fallah Sirjan ta’ 21 sena, Youssef Dahman ta’ 21 u Abdrzakc Asbaoui Asbaoui ta’ 25 sena t-tnejn mill-Marokk, Saddam Abuhddayed, Palestinjan ta’ 25 sena u Jamal Rajeb ta’ 32 sena mill-Għarabja Sawdija. Intant, tvm.com.mt huwa nfurmat li matul il-jum tal-Erbgħa mistennija jaslu l-ewwel riżultati tad-DNA, li se jkunu qed jiġu mgħoddija lill-Maġistrat Inkwirenti, Dr Aron Bugeja. Dan sabiex ikunu jistgħu jiġu rilaxxati l-ewwel kadavri mill-kamra mortwarja u ssir id-difna tagħhom. Dawn mistennija jindifnu f’parti komuni taċ-Ċimiterju tal-Addolorata, bil-kadavri jindifnu f’oqbra separati. L-oqbra se jingħataw numru speċifiku, l-istess numru li ngħata l-kadavru u dan sabiex ikun jista’ jiġi ddentifikat, permezz tad-DNA, jekk ‘il quddiem xi qarib jagħmel talba lill-Gvern li l-persuna tiġi minnu. B’kollox, it-tim ta’ patoloġisti, mmexxija mill-espert forensiku Dr Mario Scerri damu jumejn u nofs sabiex ilestu l-awtopsji fuq d-29 kadavru. 25 minnhom – kollha rġiel Afrikani instabu mgħarrqin taħt 31,000 litru ta’ ilma u nħarġu mill-istiva, waqt li erba’ kadavri oħra, dawn ta tlett irġiel Afrikani u mara li tidher li hija Sirjana, inġiebu Malta fuq il-Patrol Boat P61. L-awtoritajiet Taljani qalu li dawk li salvaw ġejjin min-Niġerja, Ghana, Sirja, Iran u mill-Pakistan.